**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2020-02-03 Nr. TAR-9

 Posėdis vyksta 2020-01-21. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Vaida Žvikienė, Jurijus Šeršniovas, Ligita Girskienė, Arvydas Cesiulis, Arvydas Vaitkus, Artūras Razbadauskas.

 Posėdyje dalyvaujančių komiteto narių ir svečių sąrašai (priedai 1, 2) pridedami.

 K. Bagdonas siūlo pritarti darbotvarkei su papildomu klausimu „Dėl turto perdavimo valdyti, naudoti ir disponuoti patikėjimo teise Klaipėdos miesto nakvynės namams“ ir pakeisti darbotvarkės klausimų seką.

 DARBOTVARKĖ (tokia klausimų seka):

 1. Dėl jaunimo iniciatyvų ir programų projektų dalinio finansavimo Klaipėdos miesto savivaldybės biudžeto lėšomis tvarkos aprašo patvirtinimo. Pranešėja A. Valadkienė.

 2. Dėl turto perdavimo valdyti, naudoti ir disponuoti patikėjimo teise Klaipėdos miesto nakvynės namams. Pranešėjas E. Simokaitis.

 3. Informacija apie sveikatos paslaugų gerinimą Klaipėdos  miesto ir Klaipėdos regiono pacientams. Pranešėjas K. Bagdonas.

 Patvirtinta už-6.

 1. SVARSTYTA. Jaunimo iniciatyvų ir programų projektų dalinio finansavimo Klaipėdos miesto savivaldybės biudžeto lėšomis tvarkos aprašo patvirtinimas.

 Pranešėja – A. Valadkienė. Teigia, kad nauju jaunimo iniciatyvų ir programų projektų dalinio finansavimo tvarkos aprašu siekiama tobulinti jaunimo projektų įvertinimą bei finansavimą. Esminiai Aprašo pokyčiai: atsiranda dvi naujos sąvokos – jaunimo iniciatyvų projektas, kurio trukmė yra vieneri metai, ir programos projektas, kurio trukmė dveji metai. Abi projektų grupės bus finansuojamos pagal administracijos direktoriaus nustatytas finansavimo sąlygas, nebelieka ribojimo projekto sumai prašomai iš savivaldybės biudžeto, išskyrus tai, kad projekto poreikio sąmata turi būti ne mažesnė nei 1000 Eur, projektų vertinimą sudarys trys etapai: administracinės atitikties, ekspertinio vertinimo ir Jaunimo reikalų tarybos ir (arba) Europos jaunimo sostinės tarybos rekomendacijos, administracinį vertinimą atliks komisiją, sudaryta administracijos direktoriaus įsakymu, finansuojant su Europos jaunimo sostine 2021 m. susijusias iniciatyvas arba programas prižiūrės Europos jaunimo sostinės taryba.

 A. Valadkienė atsako į A. Vaitkaus klausimus dėl veiklos priemonių visumos, projektui numatytų lėšų sumos.

 NUTARTA. Pritarti pateiktam sprendimo projektui.

 BALSUOTA: už – 6, prieš – 0, susilaiko – 0.

 2. SVARSTYTA. Turto perdavimas valdyti, naudoti ir disponuoti patikėjimo teise Klaipėdos miesto nakvynės namams.

 Pranešėjas – E. Simokaitis. Primena, kad Klaipėdos miesto savivaldybės administracija įgyvendino projektą „Gyvenamosios paskirties (įvairių socialinių grupių asmenų laikino apnakvindinimo) pastatų Dubysos g. 39, Klaipėdoje, statybos projektas“, kurio metu buvo pastatyta dešimt nakvynės namų pastatų, sutvarkytas gerbūvis, nutiesti požeminiai tinklai. Pastatyti nauji nekilnojamojo turto objektai 2019-07-25 Savivaldybės tarybos sprendimu buvo perduoti valdyti patikėjimo teise biudžetinei įstaigai Klaipėdos miesto nakvynės namams. Šiuo sprendimu yra perduodamas ilgalaikis ir trumpalaikis turtas Klaipėdos miesto nakvynės namams – apšvietimo tinklai, lauko vaizdo stebėjimo sistema, kompiuteriai, skalbimo mašinos, baldai.

1. Vaitkus teigia, kad įstaigai užkraunama našta, nes šį turtą reikės prižiūrėti.

 E. Simokaitis sako, kad bus skiriamos biudžeto lėšos apšvietimo sistemos išlaikymui ir elektros energijos sunaudojimo apmokėjimui. Jei įstaiga nesugebės atsiskaityti – bus priimti atitinkami sprendimai problemai spręsti.

 NUTARTA. Pritarti pateiktam sprendimo projektui.

 BALSUOTA: už – 7, prieš – 0, susilaiko – 0.

 3. SVARSTYTA. Informacija apie sveikatos paslaugų gerinimą Klaipėdos  miesto ir Klaipėdos regiono pacientams.

 Pranešėjas – K. Bagdonas. Primena, kad gautas Lietuvos gydytojų sąjungos Klaipėdos filialo pirmininko A. Janušonio raštas dėl sveikatos paslaugų gerinimo Klaipėdos miesto ir Klaipėdos regiono pacientams. Prašo pasisakyti A. Janušonio.

 A. Janušonis - Lietuvos gydytojų sąjungos Klaipėdos filialo pirmininkas teigia, kad sveikatos reformos tikslas – racionalus lėšų naudojimas, paslaugų kokybė, jų prieinamumas ir pacientų saugumas. Reforma nevyksta, nes yra tam tikras pasipriešinimas, o kadangi nebegausim ES lėšų daugelio programų finansavimui, reikės racionaliai naudoti turimas lėšas. Sako, kad reikalingas būtinosios pagalbos centras, nes nei vienoje ligoninėje nėra suteikiama visų sričių pagalba. Sako, kad Klaipėdos vaikų ligoninę, kadangi Savivaldybė nepajėgi jos finansiškai išlaikyti, reikia perduoti Sveikatos apsaugos ministerijai. Pažymi, kad Sveikatos apsaugos ministerijos mintis – reikalingas (Klaipėdos universitetinės ir Jūrininkų) ligoninių jungimas.

 K. Bagdonas prašo Sveikatos apsaugos skyriaus vedėjos pakomentuoti dėl gyventojų, pacientų atsiliepimų dėl esamos situacijos.

R. Perminienė teigia, kad A. Janušonis palietė daug sveikatos sistemos problemų valstybės lygmeniu. Informuoja, kad Sveikatos apsaugos skyrius pacientų ar miestiečių nusiskundimų dėl gydymo įstaigų stacionaruose beveik negauna.

 V. Janušonis pažymi, kad sprendimą dėl ligoninių susijungimo priima steigėjas (Taryba). Teigia, kad reikia atlikti ir įstatymų keitimą. Primena, kad Klaipėdos universitetinė ligoninė turi visus specialistus, išskyrus kardiochirurgiją. Pacientų nusiskundimų būna, kai didelis jų antplūdis.

 A. Vaitkus teiraujasi ar ateityje reikėtų turėti bendrą ligoninių miestelį.

 V. Janušonis sako, kad sukelti įstaigas į vieną vietą būtų logiškas sprendimas. Teigia, kad sujungus ligonines paslaugos ir kokybė nepagerės, pinigų neatsiras. Mano, kad Klaipėdos miesto centre neturėtų būti jokių ligoninių.

 A. Janušonis pritaria, kad visų ligoninių sukėlimas į vieną vietą – būtų teisingas.

 A. Vaitkus sako, kad ne politikams, o specialistams (sveikatos srities) reikėtų priimti sprendimus, pasitarus su miesto vadovybe. Teigia, kad ligoninių koncentracija vienoje vietoje būtų prasminga. Teiraujasi ar reikalingas būtinosios pagalbos centras.

 V. Janušonis mano, kad pastačius naują būtinosios pagalbos centrą pagerėtų sąlygos.

 A. Razbadauskas sutinka, kad posėdyje iškelti aktualūs klausimai, pritaria A. Vaitkaus nuomonei dėl ligoninių miestelio vienoje vietoje. Pažymi, kad labai svarbu turėti būtinosios pagalbos centrą. Mano, kad reikalinga platesnė specialistų diskusija.

 K. Bagdonas pritaria, kad reikia platesnės diskusijos.

 A. Vaitkus dar kartą pažymi, kad ligoninių ateities modelį turi pateikti specialistai ir kad dar yra laiko priimti atitinkamus teisės aktus. Siūlo Savivaldybės administracijos, ligoninių vadovų, medikų rate aptarti klausimą ir pateikti siūlymus.

 K. Bagdonas pritaria, kad organizuoti komiteto posėdį platesnei diskusijai dėl sveikatos paslaugų gerinimo. Sako, kad Savivaldybė turi imtis ir konferencijos organizavimo.

 NUTARTA (bendru pritarimu):

 3.1. Informacija išklausyta.

 3.2. Organizuoti komiteto posėdį platesnei diskusijai dėl sveikatos paslaugų gerinimo. Pakviesti Savivaldybės administracijos, ligoninių vadovus, sveikatos srities specialistus.

 3.3. Savivaldybei (pavasarį) organizuoti konferenciją šiuo klausimu.

 Posėdis baigėsi 14.00 val.

Posėdžio pirmininkas Kazys Bagdonas

Posėdžio sekretorė Lietutė Demidova